ระเบียบคณะกรรมการกำกับกิจการพลังงาน ว่าด้วยมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า วิธีการตรวจสอบ และการรับรองผลการตรวจสอบอุปกรณ์ประเภทอินเวอร์เตอร์ (Grid-connected inverter) ระบบแรงดันต่ำ พ.ศ. 2559

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า
วิธีการตรวจสอบ
และการรับรองผลการตรวจสอบอุปกรณ์ประเภทอินเวอร์เตอร์
(Grid-connected inverter) ระบบแรงดันต่ำ
พ.ศ. ๒๕๕๙

โดยที่เป็นการสมควรกำหนดมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า
วิธีการตรวจสอบ
และการรับรองผลการตรวจสอบซึ่งเป็นมาตรฐานกลางให้ผู้รับใบอนุญาตที่มีระบบโครงข่ายไฟฟ้าใช้เป็นการทั่วไป

อาศัยอำนาจตามความในมาตรา
๗๓ แห่งพระราชบัญญัติการประกอบกิจการพลังงาน พ.ศ. ๒๕๕๐
คณะกรรมการกำกับกิจการพลังงานออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า วิธีการตรวจสอบ
และการรับรองผลการตรวจสอบอุปกรณ์ประเภทอินเวอร์เตอร์ (Grid-connected inverter) ระบบแรงดันต่ำ พ.ศ. ๒๕๕๙

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
อินเวอร์เตอร์ (Grid-connected inverter) ระบบแรงดันต่ำ หมายความว่า
อุปกรณ์ซึ่งทำหน้าที่เปลี่ยนไฟฟ้ากระแสตรง (DC)
จากแผงเซลล์แสงอาทิตย์หรือแหล่งกำเนิดไฟฟ้ากระแสตรงอื่น ๆ ไปเป็นไฟฟ้ากระแสสลับ (AC) ชนิดที่จะต้องหยุดจ่ายพลังงานเข้าระบบจำหน่ายไฟฟ้า
เมื่อแรงดันและ/หรือความถี่ไฟฟ้าในระบบไฟฟ้ามีค่าไม่อยู่ในช่วงการทำงานปกติตามที่กำหนดไว้
หรือเมื่อระบบโครงข่ายไฟฟ้าถูกปลดวงจรโดยการไฟฟ้าฝ่ายจำหน่าย
รุ่น (Model/Type)
หมายความว่า กลุ่มของมาตรฐานอุปกรณ์ที่มีส่วนประกอบหลักเหมือนกันอันทำให้คุณสมบัติ
ด้านค่ามาตรฐานทางไฟฟ้า ด้านคุณลักษณะที่ต้องการทางกล ด้านภาวะทางภูมิอากาศ
ด้านคุณลักษณะที่ต้องการทางไฟฟ้า และอายุการใช้งาน ไม่แตกต่างกันในเชิงสถิติ นอกจากนี้ยี่ห้อ
ชื่อรุ่น ขนาด รูปร่าง รูปลักษณ์ วัสดุที่ใช้ทำบรรจุภัณฑ์
และวิธีใช้งานต้องไม่แตกต่างกัน
การทดสอบเฉพาะแบบ (Design Test or Type Test) หรือ การทดสอบในห้องทดสอบ (Laboratory test) หมายความว่า ขั้นตอนการทดสอบต่าง ๆ
ที่ต้องปฏิบัติตามโดยชุดการทดสอบทั้งหมดจะทำกับมาตรอุปกรณ์รุ่นเดียวกันจำนวนไม่มากจำนวนหนึ่งโดยการสุ่มเลือกเพื่อตรวจสอบว่าอินเวอร์เตอร์ประเภทเชื่อมต่อโครงข่าย
ยี่ห้อ รุ่นดังกล่าวมีคุณลักษณะถูกต้องตามข้อกำหนดของมาตรฐาน
การทดสอบประจำ (Routine Test) หมายความว่า ขั้นตอนการทดสอบคุณสมบัติเฉพาะอย่างเพื่อใช้ตัดสินใจว่าอินเวอร์เตอร์ประเภทเชื่อมต่อระบบโครงข่ายมีคุณลักษณะสามารถเชื่อมต่อกับระบบโครงข่ายไฟฟ้าได้
โดยการทดสอบประจำจะเป็นการทดสอบทุกตัว ณ ห้องปฏิบัติการ
การทดสอบภาคสนาม (Field test) หมายความว่า ขั้นตอนการทดสอบคุณสมบัติเฉพาะอย่างเพื่อใช้ตัดสินใจว่าอินเวอร์เตอร์ประเภทเชื่อมต่อระบบโครงข่ายมีคุณลักษณะสามารถเชื่อมต่อกับระบบโครงข่ายไฟฟ้าได้
โดยการทดสอบภาคสนามจะเป็นการทดสอบของผู้ที่เป็นเจ้าของระบบโครงข่ายเพื่อให้เกิดความมั่นใจในอุปกรณ์นั้น
การไฟฟ้าฝ่ายจำหน่าย หมายความว่า การไฟฟ้านครหลวง
หรือการไฟฟ้าส่วนภูมิภาค
กกพ. หมายความว่า คณะกรรมการกำกับกิจการพลังงาน

ข้อ
๔  อุปกรณ์ที่ใช้เชื่อมต่อกับระบบโครงข่ายไฟฟ้า
ประเภทอินเวอร์เตอร์ (Grid-connected inverter) ระบบแรงดันต่ำ
ต้องมีมาตรฐานไม่ต่ำกว่าเกณฑ์มาตรฐานตามเอกสารแนบท้ายระเบียบนี้

ข้อ
๕  ก่อนนำอุปกรณ์ที่ใช้เชื่อมต่อกับระบบโครงข่ายไฟฟ้า
ประเภทอินเวอร์เตอร์ (Grid - connected inverter) ระบบแรงดันต่ำ
มาใช้เชื่อมต่อกับระบบโครงข่ายไฟฟ้าของผู้รับใบอนุญาตที่มีโครงข่ายไฟฟ้า
จะต้องมีการทดสอบดังต่อไปนี้
(๑)
การทดสอบเฉพาะแบบ (Design Test or Type Test) หรือการทดสอบในห้องทดสอบ (Laboratory test) จะต้องมีการทดสอบ
(ก)
โดยอ้างอิงมาตรฐาน IEEE ๑๕๔๗.๑ - ๒๐๐๕
๑)
ฮาร์มอนิก (Harmonics)
๒)
การจ่ายไฟฟ้ากระแสตรง (DC Injection)
๓)
การเชื่อมต่อกลับคืนเข้ากับระบบโครงข่าย (Response to Utility Recover)
(ข)
โดยอ้างอิงมาตรฐาน IEC ๖๑๐๐
๑)
แรงดันกระเพื่อม (Voltage Fluctuation)
(ค)
โดยอ้างอิงมาตรฐาน IEC ๖๒๑๑๖
๑)
การป้องกันการจ่ายไฟแบบระบบไฟฟ้าแยกโดด (Anti - Islanding)
(ง)
โดยอ้างอิงมาตรฐานการทดสอบตามการไฟฟ้าฝ่ายจำหน่าย
๑)
การควบคุมกำลังไฟฟ้าเสมือน (Reactive Power Control)
๒)
การควบคุมกำลังไฟฟ้า (Active Power Control)
๓)
การทนต่อสภาวะแรงดันต่ำชั่วขณะ (Low Voltage Fault Ride Through)
๔)
การป้องกันแรงดันต่ำและแรงดันเกิน (Under and Over Voltage Protection)
๕)
การป้องกันความถี่ต่ำและความถี่เกิน (Under und Over Frequency Protection)
(๒)
การทดสอบประจำที่ไม่เกี่ยวกับรุ่น (Routine Test)
จะต้องมีการทดสอบกับอินเวอร์เตอร์ทุกตัวก่อนการติดตั้งใช้งาน คือ
๑)
ช่วงแรงดัน (Voltage Range)
๒)
ช่วงความถี่ (Frequency Range)
๓)
การป้องกันการจ่ายไฟแบบระบบไฟฟ้าแยกโดด (Anti - Islanding)
(๓)
การทดสอบภาคสนาม (Field test) เป็นการทดสอบของการไฟฟ้าฝ่ายจำหน่ายเพื่อตรวจสอบความเรียบร้อยก่อนเชื่อมต่อเข้าระบบ
จะต้องมีการทดสอบ คือ
๑)
การป้องกันการจ่ายไฟแบบระบบไฟฟ้าแยกโดด (Anti - Islanding)
๒)
การเชื่อมต่อกลับคืนเข้ากับระบบโครงข่าย (Response to Utility Recover)
๓)
การทดสอบปลดการเชื่อมต่อ (Load Rejection)
๔)
แรงดัน (Voltage Level)
๕)
ความถี่ (Frequency)
๖)
ฮาร์มอนิก (Harmonics)
๗)
แรงดันกระเพื่อม (Voltage Fluctuation)

ข้อ
๖  การทดสอบตามข้อ ๕
จะต้องได้รับการรับรองจากหน่วยตรวจสอบและรับรองมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้าที่ได้รับใบอนุญาตเป็นหน่วยตรวจสอบและรับรองมาตรฐานจาก
กกพ.
กรณีอุปกรณ์ที่ใช้เชื่อมต่อกับระบบโครงข่ายไฟฟ้า
ประเภทอินเวอร์เตอร์ (Grid - connected inverter) ระบบแรงดันต่ำที่มีขนาดมากกว่า ๑๐ กิโลวัตต์ (kW)
ขึ้นไป การทดสอบและตรวจสอบตามที่กำหนดไว้ในข้อ ๕ (๑)
สามารถขอใบรับรองผลการตรวจสอบจากหน่วยตรวจสอบและรับรองมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้าจากต่างประเทศที่ได้รับมาตรฐาน
IEC ๑๗๐๒๕
ได้  ทั้งนี้
หน่วยตรวจสอบและรับรองดังกล่าวจะต้องได้รับความเห็นชอบจาก กกพ.

ข้อ
๗  กรณีที่ยังไม่มีผู้รับใบอนุญาตเป็นหน่วยตรวจสอบและรับรองมาตรฐานจาก
กกพ. ตามข้อ ๖ วรรคหนึ่ง
ให้การไฟฟ้าฝ่ายจำหน่ายเป็นหน่วยตรวจสอบและรับรองมาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า

ข้อ
๘  ให้ประธานกรรมการกำกับกิจการพลังงานเป็นผู้รักษาการตามระเบียบนี้
และให้ กกพ. เป็นผู้วินิจฉัยชี้ขาดปัญหาเกี่ยวกับการปฏิบัติตามระเบียบนี้

ประกาศ ณ วันที่ ๒๘
มกราคม พ.ศ. ๒๕๕๙
พรเทพ  ธัญญพงศ์ชัย
ประธานกรรมการกำกับกิจการพลังงาน

[เอกสารแนบท้าย]

๑.
มาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า วิธีการตรวจสอบ
และการรับรองผลการตรวจสอบอุปกรณ์ ในเขตกรุงเทพมหานคร นนทบุรี และสมุทรปราการ
๒.
มาตรฐานของอุปกรณ์ที่ใช้เชื่อมต่อกับระบบโครงข่ายไฟฟ้า วิธีการตรวจสอบ
และการรับรองผลการตรวจสอบอุปกรณ์ ในเขตพื้นที่อื่น ๆ

(ดูข้อมูลจากภาพกฎหมาย)

ปริยานุช/จัดทำ
๘ มีนาคม ๒๕๕๙

วริญา/ตรวจ
๘ มีนาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๕๓ ง/หน้า ๕/๓ มีนาคม ๒๕๕๙